Ročenka

Ročenka je akákoľvek seriálová publikácia vydávaná raz ročne alebo len seriálová publikácia vydávaná raz ročne obsahujúca prehľadné informácie o určitej oblasti (najmä určitom odbore) najmä za uplynulý rok. Podrobnosti o definícii pozri nižšie.

Definície 
V literatúre sa vyskytujú nasledujúce definície:
v širšom zmysle: Ročenka je seriálová publikácia (tlačovina) vydávaná raz ročne (zahŕňa napríklad aj ročne vychádzajúce časopisy)
v užšom zmysle (nasledujúce tri definície sa z veľkej časti prelínajú):
Ročenka je seriálová publikácia (často zborníkovej formy) vydávaná raz ročne, ktorá obsahuje prehľadné informácie (vrátane napr. fotografií) o určitej oblasti - spravidla o určitom odbore, ale podľa niektorých definícií alternatívne o určitej krajine, určitom regióne, určitej inštitúcii alebo určitom predmete alebo aj  zo všetkých oblastí spoločenského a hospodárskeho života (vrátane ročeniek ako doplnkových zväzkov encyklopédií). V užšom zmysle sa informácie vzťahujú len na uplynulý rok, v širšom zmysle sa môžu vzťahovať alternatívne aj na nasledujúci rok (roky).. Niekedy sú prehľadné informácie doplnené článkami zábavného či poučného obsahua/alebo kalendár(i)om. Prehľadné informácie môžu byť aj len prehľad významných udalostí roka.
Ročenka (angl. yearbook. fr. annuaire) je seriálová publikácia obsahujúca „príručkový“ materiál [reference material] určený na revidovanie v ročných intervaloch (ČSN ISO 5127-2003, ISO 5127:2001, BSI-DD 247:1998)
Ročenka je ročne vydávaný zborník správ (alebo dát) z nejakej oblasti (najmä nejakej inštitúcie alebo nejakého odboru) alebo zábavných a poučných článkov-
v najužšom zmysle:
Ročenka je astronomická ročenka
Ročenka je (pôvodne najmä v USA) kniha pripomínajúca na (najmä vysokej alebo strednej) škole školský rok alebo absolventskú triedu pomocou fotografií a/alebo pripomínajúca udalosti roka
Niektoré zdroje viac či menej stotožňujú ročenku s almanachom, v skutočnosti však -pri mnohých definíciách almanachu a ročenky- nie každý almanach je ročenka a nie každá ročenka je almanachporov. aj článok almanach a tu nižšie uvedený citát z Masarykovho slovníka naučného. 

V anglickej jazykovej oblasti sa rozlišuje „annual“ (ročenka v širšom zmysle) a „yearbook“ (ročenka v užšom zmysle alebo ročenka ako album školy), ale definície týchto výrazov sa v praxi sčasti prelínajú. V nemeckej jazykovej oblasti je „Jahrbuch“ (staršie aj „Jahr(e)sbuch“) nielen ročenka, ale aj (a zhruba do polovice 19. storočia len) letopis, a to v oboch dnešných slovenských významoch tohto slova, teda ako synonymum pre anály aj ako súčasť názvov rôznych seriálových publikácií (aj keď vychádzajú častejšie než raz za rok).

V slovenčine je ročenka slovo pomerne nové, nenachádza sa ani v Historickom slovníku slovenského jazyka, ani v Bernolákovom slovníku (nemecké slovo Jahrbuch je v ňom preložené len ako letopis), nemá ani heslo v Ottovom slovníku naučnom a v Kartotéke novočeského lexikálního archivu sa vyskytuje prvýkrát, zdá sa, k roku 1826 (explicitne vo význame Taschenbuch, t.j. vreckový almanach). Masarykův slovník naučný zo začiatku 20. storočia v hesle ročenka poznamenáva: „Bol to najprv kalendár..., potom almanach..., dnes vôbec každá publikácia vydávaná pravidelne v ročných lehotách“.

Charakteristika 
Podľa publikácie Využívanie informačných zdrojov sú ročenky definované nasledovne: “periodické [v širšom zmysle t.j. seriálové] publikácie, ktoré vychádzajú spravidla raz za rok a obsahujú prehľadné informácie o určitej oblasti, časovo viazané na príslušný rok. Môžu mať bilancujúci (retrospektívny) alebo perspektívny charakter a podľa toho sa ich informácie viažu na uplynulý alebo nasledujúci rok (roky)…Mnohé z nich budete využívať aj ako príručkové publikácie, t.j. na rýchle vyhľadanie konkrétnych údajov.“ Ako typické príklady ročeniek sú uvedené:
kalendáre: Ide o najstarší typ ročeniek. Mnohé tematické či odborné kalendáre sú vlastne zároveň kompendiá štatistických údajov a iných dôležitých faktov, obsahujú prehľadné tabuľky, kresby, registre a pod.
výročné správy: Uvádzajú súhrnné a prehľadné informácie o priebehu a výsledkoch činnosti určitej organizácie (podnika, škola, úrad, ústav a pod.) za uplynulý rok (kalendárny, školský či hospodársky rok). Majú stáročnú tradíciu.
štatistické ročenky
prehľadové ročenky: Bilancujú výsledky dosiahnuté v jednotlivých vedných odboroch alebo špecializáciách. V angličtine vychádzajú pod názvami typu Advances in …, Progress in…, Annual review of… a pod.

Poznámky

Referencie 

Knihy